b'\n_START_ARTICLE_\nRadiodifus\xc3\xa3o Nacional da Guin\xc3\xa9-Bissau\n_START_PARAGRAPH_\nRadiodifus\xc3\xa3o Nacional da Guin\xc3\xa9-Bissau (RDN) on Guinea-Bissaun kansallinen radioyhti\xc3\xb6._NEWLINE_Yleisradiotoiminta alkoi silloisessa Portugalin Guineassa vuonna 1944. Posti- ja lenn\xc3\xa4tinlaitoksen tuottama palvelu j\xc3\xa4rjestettiin uudelleen vuonna 1946, jolloin se sai nimen Emissora da Guin\xc3\xa9. Suurin osa ohjelmista oli \xc3\xa4\xc3\xa4nitetty Lissabonissa, josta ne l\xc3\xa4hetettiin Bissauhun radiointia varten. Ohjelmat k\xc3\xa4sitteliv\xc3\xa4t etup\xc3\xa4\xc3\xa4ss\xc3\xa4 em\xc3\xa4maata ja niiss\xc3\xa4 oli paljon musiikkia. Ainoa paikallisesti tuotettu ohjelma oli toivekonsertti, joka sis\xc3\xa4lsi l\xc3\xa4hinn\xc3\xa4 portugalilaisia, brasilialaisia ja kapverdel\xc3\xa4isi\xc3\xa4 kappaleita._NEWLINE_1950-luvulta l\xc3\xa4htien Portugalin Guineaan l\xc3\xa4hetti ohjelmaa my\xc3\xb6s Lissabonissa toiminut Emissora Nacional de Radiodifus\xc3\xa3o, joka sai paikalliset l\xc3\xa4hetykset vastuulleen vuonna 1966. Aseman ohjelmista tuli monipuolisempia ja niiss\xc3\xa4 alettiin k\xc3\xa4ytt\xc3\xa4\xc3\xa4 my\xc3\xb6s paikallisia kieli\xc3\xa4. Radio sai teht\xc3\xa4v\xc3\xa4kseen \xe2\x80\x9dpsykologisen sodank\xc3\xa4ynnin\xe2\x80\x9d Guinean ja Kap Verden afrikkalaista itsen\xc3\xa4isyyspuoletta PAIGC:ia ja sen radioasemaa R\xc3\xa1dio Liberta\xc3\xa7\xc3\xa3ota vastaan. Tavoitteen saavuttamiseksi se alkoi esitt\xc3\xa4\xc3\xa4 paikallista musiikkia ja k\xc3\xa4ytt\xc3\xa4\xc3\xa4 R\xc3\xa1dio Liberta\xc3\xa7\xc3\xa3on tavoin kreolikielt\xc3\xa4. PAIGC:in asema aloitti toimintansa Guinean puolella rajaa sijainneesta kuorma-autosta vuonna 1964. Sen s\xc3\xa4\xc3\xa4nn\xc3\xb6lliset l\xc3\xa4hetykset alkoivat Conakrysta vuonna 1967._NEWLINE_Guinea-Bissaun itsen\xc3\xa4istymisen j\xc3\xa4lkeen perustettu valtiollinen Radiodifus\xc3\xa3o Nacional toimi maan hallituksen \xc3\xa4\xc3\xa4nitorvena. Sen henkil\xc3\xb6st\xc3\xb6 oli innostunutta ja ohjelmat monipuolisia, ja vuonna 1976 se sai Afrikan yleisradioliiton palkinnon L\xc3\xa4nsi-Afrikan parhaana radioasemana. Ohjelmatoiminnan alam\xc3\xa4ki alkoi vuonna 1980, mihin liittyiv\xc3\xa4t my\xc3\xb6s studion ja Nhacran l\xc3\xa4hetyskeskuksen tekniset ongelmat. Tilanne parani vuosikymmenen puoliv\xc3\xa4liss\xc3\xa4. Ohjelmien yhteiskunnallista vaikuttavuutta pyrittiin lis\xc3\xa4m\xc3\xa4\xc3\xa4n muun muassa Unicefin projektien avulla. 1980-luvun lopussa Radiodifus\xc3\xa3o Nacionalilla oli Nhacrassa ULA- ja keskiaaltol\xc3\xa4hettimet, jotka kattoivat vain osan maasta. Asema k\xc3\xa4rsi vaurioita vuosien 1998\xe2\x80\x931999 sis\xc3\xa4llissodassa._NEWLINE_Radiodifus\xc3\xa3o Nacionalin l\xc3\xa4hetykset kattavat nyky\xc3\xa4\xc3\xa4n 80 prosenttia Guinea-Bissaun pinta-alasta. Yhti\xc3\xb6ll\xc3\xa4 on kaksi l\xc3\xa4hetysstudiota ja \xc3\xa4\xc3\xa4nitysstudio. Bissaun l\xc3\xa4hettimien teho on 500 wattia ja Nhacran l\xc3\xa4hettimien 3,5 ja 2 kilowattia. Gabussa on 3,5 ja Cati\xc3\xb3ssa 15 kilowatin l\xc3\xa4hettimet. Suunnitteilla on rikkin\xc3\xa4isen l\xc3\xa4hettimen korvaaminen Canchungossa sek\xc3\xa4 uusien l\xc3\xa4hettimien asentaminen Bafat\xc3\xa1an, Bubaan, Cacheuhun ja Farimiin. Yhdell\xc3\xa4 kanavalla tapahtuvissa l\xc3\xa4hetyksiss\xc3\xa4 k\xc3\xa4ytet\xc3\xa4\xc3\xa4n portugalia, kreolia ja 13 kansallista kielt\xc3\xa4. Yhti\xc3\xb6ll\xc3\xa4 on noin sata ty\xc3\xb6ntekij\xc3\xa4\xc3\xa4 ja sen vuosibudjetti on noin 450 miljoonaa CFA-frangia. Maan radio- ja televisioyhti\xc3\xb6iden yhdist\xc3\xa4mist\xc3\xa4 on odotettu jo jonkin aikaa._NEWLINE_Guinea-Bissaun mediakent\xc3\xa4n vapautuminen alkoi vuonna 1991, ja ensimm\xc3\xa4iset yksityiset radioasemat perustettiin vuosikymmenen puoliv\xc3\xa4liss\xc3\xa4. Nyky\xc3\xa4\xc3\xa4n maassa toimii Radiodifus\xc3\xa3o Nacionalin lis\xc3\xa4ksi seitsem\xc3\xa4n yksityist\xc3\xa4 radioasemaa, 35 yhteis\xc3\xb6radiota, vuonna 1989 perustettu kansallinen televisiokanava Televis\xc3\xa3o da Guin\xc3\xa9-Bissau (TGB) ja nelj\xc3\xa4 paikallistelevisiota. 1990-luvun puoliv\xc3\xa4liss\xc3\xa4 solmittujen sopimusten perusteella v\xc3\xa4litet\xc3\xa4\xc3\xa4n my\xc3\xb6s Radio France Internationalen ja R\xc3\xa1dio e Televis\xc3\xa3o de Portugalin l\xc3\xa4hetyksi\xc3\xa4.'